Skulle tas av Zlatan - nå roser han kapteinen
Året er 2003, og Zlatan Ibrahimovic er i ferd med å slå igjennom. Gutten fra den beryktede bydelen Rosenholm i Malmø får spaltemeter på spaltemeter i svenske aviser, mens hans kjærlighetsliv forblir et mysterium. Det får den unge journalisten Robert Laul til å sette inn en original kontaktannonse i Sveriges største avis, Aftonbladet:«Vil du vinne Champions League med meg! Atletisk fyr på tjueen år, 192/84 med mørkt hår og mørke øyne søker kvinne i passende alder for et seriøst forhold», skrev Laul, som dagen i forveien hadde snakket med landslagsspissen, hvor Zlatan bekreftet at han både ønsket seg familie og barn. Annonsen slo ikke an hos den da 23 år gamle Zlatan Ibrahimovic. Han tente på alle plugger. «Jeg ville ta den jævelen, og derfor var det ikke så bra at vi møttes allerede neste dag i den mørke spillergangen på stadion.. Jeg skal være glad for at jeg holdt meg på matta. Jeg nøyde meg å frese til ham: «Hva slags klovn er du? Og hva faen er det du prøver å si? At jeg har problemer med damer, eller hva mener du?»», er Zlatans skildring av episoden i sin selvbiografi. - Tolket det som han var ganske grønn Et tiår senere, selv om han også senere fikk føle skåningens vrede, ler Laul mest av hendelsen. - Nå, ti år etterpå, er det en morsom greie. Jeg opplevde at Zlatan var sint i mange år, og det ble en overdreven avisboikott, men det har i alle fall satt mitt navn på kartet. I dag ser jeg på det og smiler, sier Laul, som tror hendelsen mest skyldtes manglende er faring. - Jeg tolket sinnet og aggresjonen som om han var ganske grønn. Han opplevde at mediene var imot ham, og forsto nok ikke hvor fort han var blitt en stjerne og at mediene dermed ville skrive ham på godt og vondt. Media hyller, kritiserer og tuller litt, det skjønte han nok rett og slett ikke da. Dagens utgave av Ibrahimovic er en helt annen, mener Aftonbladet-journalisten, som i går så det svenske landslaget trene i Friends Arena før de i dag setter kursen sørover til den iberiske halvøy. I morgen spilles den første av to VM-kvalifiseringskampene mot Portugal - med to av verdens beste spillere på hver sin side. På pressekonferansen i går ville Zlatan selv ikke gå inn i noen debatt om hvem som er den beste fotballspilleren av ham og Cristiano Ronaldo, og mente at det minst var fire spillere som har kvalitetene som kan gjøre dem fortjent til en slik utmerkelse: Fredagens to duellanter, sammen med Lionel Messi og Franck Ribery. I stedet var svenskenes superstjerne mer opptatt av å prate om verdien av det kollektive - noe Laul mener demonstrerer at skåningen er blitt mer voksen. - Mitt bilde er at han er blitt mer moden. Han har gått fra å være en rebell til en fullblods proff, et internasjonalt verdensnavn.Det har også hatt positive konsekvenser for det svenske landslaget, mener Aftonbladet-journalisten. Tidligere var det grupperinger, og landslaget var strengt hierarkisk. - Nå er det en gjeng som har det morsomt sammen, og Zlatan er veldig trygg i sin verdensstjernerolle. Han er typen som i bare et håndkle kan banke på hotelldøren til en Tobias Hysen fra Allsvenskan og spørre om å få låne tannkrem. Han spiller kort og slenger kommentarer med guttene, og landslaget er langt mer harmonisk nå, de har det kult sammen. Selv mener Laul at forandringen skjedde i Barcelona-tiden til Ibrahimovic. - Det begynte vel etter at han røyk i hop med Pep Guardiola, og han følte han begynte å få fiender flere steder. - Nå har han innsett verdien av ikke å ha en fiendtlig holdning til media - før var han morsom på en slem måte, nå er han morsom på en smart måte, sier Laul til VG.
For ti år siden ville Zlatan Ibrahimovic knuse Robert Laul. I dag mener Aftonbladet-journalisten at PSG-spilleren har skapt harmoni i det svenske landslaget.